ຂຽນເມື່ອ: ມ.ກ.. 21, 2012
| ມີ
12 ຄຳເຫັນ
ແລະ
0 trackback(s)
ການສ້າງສັງຄົມນິຍົມຢູ່ປະເທດລາວ
ປະຊາຊົນຮັ່ງມີຜາສຸກ, ປະເທດຊາດມັ່ງຄັ້ງເຂັ້ມແຂງ, ສັງຄົມສາມັກຄີປອງດອງ, ປະຊາທິປະໄຕຍຸຕິທຳ ແລະ ສີວິໄລ.
ພວກເຮົາຮູ້ນຳກັນແລ້ວວ່າ ການສ້າງສັງຄົມນິຍົມຢູ່ໃນໂລກໃບນີ້ ແມ່ນມີຕົວແບບທີ່ແຕກຕ່າງກັນອອກໄປ. ແຕ່ຈະສ້າງສັງຄົມນິຍົມຕາມຕົວແບບ ອັນໃດນັ້ນ ມັນຂຶ້ນກັບເງື່ອນໄຂຈຳເພາະ ແລະ ສະພາວະ ຄວາມເປັນຈິງຂອງແຕ່ລະປະເທດ; ຂຶ້ນກັບການຄົ້ນຄວ້າປະດິດສ້າງໃນການທຽບໃຊ້ທິດສະດີ ມາກ - ເລນິນ ແລະ ບົດຮຽນຂອງປະເທດຕ່າງໆຂອງພັກພວກເຮົາ ເຊິ່ງມີຄວາມຮັບຜິດຊອບຕໍ່ໂຊກຊະຕາກຳຂອງປະເທດຊາດ ແລະ ຂອງປະຊາຊົນເຮົາ. ສະນັ້ນ ພັກເຮົາ ຈຶ່ງໄດ້ຕັ້ງໜ້າຄົ້ນຄວ້າຮ່ຳຮຽນບົດຮຽນ ແລະ ປະສົບການຈາກບັນດາປະເທດສັງຄົມນິຍົມທີ່ໄປກ່ອນ.
ພາຍຫຼັງປະເທດຊາດໄດ້ຮັບການປົດປ່ອຍ ແລະ ສະຖາປະນາ ສ.ປ.ປ.ລາວ ຂຶ້ນໃນປີ 1975 , ພັກເຮົາໄດ້ເດັດດ່ຽວນຳພາປະຊາຊົນປະຕິບັດສອງໜ້າທີ່ຍຸດ ທະສາດຄື: ປົກປັກຮັກສາລະບອບໃໝ່ ແລະ ສ້າງສາປະເທດຊາດ ຕາມເສັ້ນທາງສັງຄົມນິຍົມ, ອັນນັ້ນຊີ້ໃຫ້ເຫັນວ່າ ພັກເຮົາໄດ້ຢຶດໝັ້ນເດີນຕາມອຸດົມການ ຂອງພັກ ທີ່ກຳນົດໄວ້ໃນເວລາສ້າງຕັ້ງພັກ.
ເພື່ອຮັບປະກັນໃຫ້ພາລະກິດປ່ຽນແປງໃໝ່ໄປສູ່ຈຸດໝາຍທີ່ວ່າງໄວ້ນັ້ນ, ກອງປະຊຸມຄົບຄະນະສູນກາງພັກ ຄັ້ງທີ 8 (ສະໄໝທີ VI) ໄດ້ວາງ 6 ຫຼັກການ ຂອງ ການປ່ຽນແປງໃໝ່ດັ່ງນີ້:
- ຫຼັກການທີ ໜຶ່ງ: ຢຶດໝັ້ນຈຸດໝາຍສັງຄົມນິຍົມ.
- ຫຼັກການທີ ສອງ: ຢຶດໝັ້ນລັດທິມາກ - ເລນິນ ແລະ ໝູນໃຊ້ຢ່າງປະດິດສ້າງ, ສອດຄ່ອງກັບຈຸດພິເສດຂອງປະເທດລາວເຮົາ.
- ຫຼັກການທີ ສາມ: ຢຶດໝັ້ນໃນການນຳພາຂອງພັກ, ເພີ່ມທະວີຄວາມສາມັກຄີເປັນເອກະພາບພາຍໃນພັກ ບົນພື້ນຖານຫຼັກການລວມສູນປະຊາທິປະໄຕ ແລະ ແນວທາງຂອງພັກ.
- ຫຼັກການທີ ສີ່: ເສີມຂະຫຍາຍປະຊາທິປະໄຕ ແລະ ສິດເປັນເຈົ້າຂອງປະຊາຊົນບັນດາເຜົ່າ, ສາ້ງກຳລັງສາມັກຄີທົ່ວປວງຊົນ ແລະ ຄວາມເປັນປືກແຜ່ນຂອງ ຊາດລາວເອກະພາບ.
- ຫຼັກການທີ ຫ້າ: ເພີ່ມທະວີຄວາມສັກສິດຂອງລະບົບອຳນາດປະຊາທິປະໄຕປະຊາຊົນ, ອີງໃສ່ກຳລັງແຮງຂອງປະຊາຊົນ ແລະ ເພື່ອປະຊາຊົນ, ຕ້ານປະ ກົດການຂອງພະຍາດອາຍາສິດໃນທຸກຮູບແບບ.
- ຫຼັ້ກການທີ ຫົກ: ເຊີດຊູຈິດໃຈເອກະລາດເປັນເຈົ້າຕົນເອງ, ສົມທົບກັບກຳລັງແຮງຂອງຍຸກສະໄໝ.
ຄຽງຄູ່ກັບຫຼັກການທີ່ກ່າວມາຂ້າງເທິງນັ້ນ ພັກຮົາຍັງໄດ້ຢຳ້ຕື່ມກ່ຽວກັບສິ່ງທີ່ຕ້ອງຕ້ານ ໃນຂະບວນວິວັດແຫ່ງການດຳເນີນພາລະກິດປ່ຽນແປງໃໝ່ດັ່ງນີ້: ຕ້ານແນວຄິດ ແລະ ທັດສະນະທີ່ຢາກປະລະຫຼັກໝັ້ນຊົນຊັ້ນ, ຕ້ານລັດທິຫຼາຍພັກ ແລະ ແນວຄິດເສລີປະຊາທິປິໄຕແບບນາຍທືນ, ຕ້ານແນວຄິດ ແລະ ທັດ ສະນະທີ່ຢາກປະລະຫຼັກການລວມສູນປະຊາທິປະໄຕ, ຂາດລະບຽບວິໄນ, ອະນາທິປະໄຕ, ແບບຊ້າຍຈັດ ແລະ ລັດທິສວຍໂອກາດ, ຂວາຈັດ, ຕ້ານແບບ ແຜນອາຍາສິດ, ປະເດັດການອ້າຍດຽວ, ຫ່າງເຫີນຈາກມະຫາຊົນ ແລະ ບໍ່ຕິດແທດກັບຕົວຈິງ.
ບົນພື້ນຖານການກຳແໜ້ນສັນຍາລັກ ແລະ ເງື່ອນໄຂການສ້າງລະບອບປະຊາທິປະໄຕປະຊາຊົນຕາມທິດສັງຄົມນິຍົມດັ່ງກ່າວນັ້ນ ກອງປະຊຸມໃຫຍ່ຄັ້ງທີ IX ຂອງພັກເຮົາຈຶ່ງໄດ້ກຳນົດວ່າ ສັງຄົມນິຍົມທີ່ພວກເຮົາຈະໄປເຖິງນັ້ນແມ່ນສັງຄົມທີ່ "ປະຊາຊົນຮັ່ງມີຜາສຸກ, ປະເທດຊາດມັ່ງຄັ້ງເຂັ້ມແຂງ, ສັງຄົມສາມັກຄີ ປອງດອງ, ປະຊາທິປະໄຕ, ຍຸຕິທຳ ແລະ ສີວິໄລ".
ໃນຈຸດໝາຍໃຫຍ່ດັ່ງກ່າວນັ້ນ, ພັກເຮົາຍັງໄດ້ກຳນົດຄຸນລັກສະນະພື້ນຖານຈຳນວນໜຶ່ງຂອງສັງຄົມນິຍົມ ຊຶ່ງແມ່ນລະບອບສັງຄົມທີ່ພວກເຮົາມຸ່ງໝາຍໄວ້ ດັ່ງນີ້:
- ໜຶ່ງ: ດ້ານການເມືອງ: ແມ່ນຢຶດໝັ້ນການນຳພາຂອງພັກປະຊາຊົນປະຕິວັດລາວພຽງພັກດຽວ, ສ້າງລັດແຫ່ງກົດໝາຍຂອງປະຊາຊົນ ໂດຍປະຊາຊົນ ເພື່ອ ປະຊາຊົນ. ປະຊາຊົນເປັນເຈົ້າ, ອຳນາດທັງໝົດແມ່ນຂອງປະຊາຊົນ.
- ສອງ: ດ້ານເສດຖະກິດ: ເສດຖະກິດແຫ່ງຊາດມີການຂະຫຍາຍຕົວສູງດ້ວຍກຳລັງການຜະລິດທີ່ນັບມື້ນັບທັນສະໄໝ ແລະ ມີການພົວພັນການຜະລິດທີ່ ກ້າວໜ້າ, ສອດຄ່ອງກັບລະດັບການຂະຫຍາຍຕົວຂອງກຳລັງການຜະລິດ.
- ສາມ: ດ້ານສັງຄົມ - ວັດທະນະທຳ: ພົນລະເມືອງທຸກຄົນໄດ້ຮັບການປົດປ່ອຍອອກຈາກການກົດຂີ່ຂົມເຫັງທຸກຮູບແບບ ແລະ ມີເງື່ອນໄຂພັດທະນາຕົວ ເອງຢ່າງຮອບດ້ານ, ປະຊາຊົນທຸກເຜົ່າມີຄວາມສະເໝີພາບ, ມີຄວາມສາມັກຄີປອງດອງ ແລະ ພ້ອມກັນຂະຫຍາຍຕົວ, ມີວັດທະນະທຳທີ່ກ້າວໜ້າ ເຂັ້ມຂຸ້ນ ດ້ວຍລັກສະນະຊາດ ແລະ ຮັບເອົາຄຸນຄ່າອັນດີງາມຂອງວັດທະນະທຳນາໆຊາດ.
- ສີ່: ມີການພົວພັນມິດຕະພາບ ແລະ ຮ່ວມມືຢ່າງກ້ວາງຂວາງກັບນາໆຊາດ.
ບັນດາຄຸນລັກສະນະພື້ນຖານທີ່ກ່າວມານັ້ນ ທັງເປັນອຸດົມການ ແລະ ທັງເປັນຈຸດໝາຍທີ່ພວກເຮົາຕ້ອງສູ້ຊົນກ້າວໄປເຖິງ, ມັນເປັນຍຸດທະສາດແຫ່ງການ ຊີ້ນຳ ນຳພາຂອງພັກເຮົາໃນການສ້າງສາພັດທະນາປະເທດຊາດອີກດວ້ຍ.
ລວມຄວາມແລ້ວ ທິດສະດີແນວທາງຂອງພັກເຮົາກ່ຽວກັບສັງຄົມນິຍົມ ແລະ ເສັນທາງກ້າວຂຶ້ນສູ່ສັງຄົມນິຍົມແມ່ນໄດ້ຮັບການປັບປຸງບູລະນະໃຫ້ສົມບູນ ຈະແຈ້ງຂຶ້ນຕື່ມຫຼາຍ, ແຕ່ກໍ່ຍັງຢູ່ໃນໄລຍະບຸກເບີກຊອກຄົ້ນ ແລະ ບໍ່ທັນມີການສະຫຼຸບສັງລວມເປັນລະບົບທີ່ຄົບຖ້ວນ. ອັນນີ້ຕ້ອງໄດ້ໄຊ້ເວລາ ແລະ ຜ່ານ ການຢັ້ງຢືນຈາກພຶດຕິກຳຕື່ມອີກ. ໂດຍຢຶດໝັ້ນໃນທັດສະນະກ້າເບິ່ງຄວາມເປັນຈິງ ແລະ ຖືພຶດຕິກຳເປັນຫຼັກສັດຈະທຳ, ພວກເຮົາຕ້ອງສືບຕໍ່ຊອກຄົ້ນຢ່າງ ເປັນເຈົ້າການ ແລະ ມີຄວາມປະດິດສ້າງສູງ ເພື່ອສາມາດກຳນົດບາດກ້າວ ແລະ ນະໂຍບາຍກ່ຽວກັບການສ້າງສາພັດທະນາປະເທດຊາດຢ່າງຖືກຕ້ອງສອດ ຄ່ອງຍິ່ງຂຶ້ນ.
ພັກປະຊາຊົນປະຕິວັດລາວ ທີ່ມີກຽດສະຫງ່າ ໝັ້ນຍຶນ !